נתניהו, יעלון וגנץ בבסיס הקריה בימי המבצע (צילום: חיים צח, לע"מ)

היה זה הלילה של 30 ביוני 2014. שעות ספורות מוקדם יותר, אחרי 18 ימי חיפושים, אותרו גופותיהם של נפתלי פרנקל, גיל-עד שער ואיל יפרח , שלושת הנערים שנחטפו בגוש עציון ונרצחו בידי מחבלי חמאס. האווירה בישיבת הקבינט המדיני ביטחוני הייתה מתוחה. מבצע צוק איתן עוד לא יצא לדרך, אבל בפורום הביטחוני הבכיר של ממשלת ישראל כבר החלו לנשב רוחות מלחמה.

"התגובה עד עכשיו רפה וביזיונית אל מול הפיגוע", אומר השר נפתלי בנט. "בעזה יש עשרות מנהרות שמיועדות לחטיפה, הן לא שם כדי להחליד", הוא ממשיך ועוקץ את שר הביטחון משה (בוגי) יעלון, בפרפראזה על אמירתו לפני מלחמת לבנון השנייה ולפיה הרקטות של חיזבאללה יחלידו במחסנים. "צריך לצאת לפעולה יזומה בקו המגע".

חיילי גבעתי מאתרים מנהרת חמאס במהלך המבצע (צילום: יואב זיתון)

ההצעה של בנט נתקלת בהתנגדות גורפת של חברי הקבינט. ראש הממשלה בנימין נתניהו אומר: "המנהרות הן איום ממשי על מדינת ישראל והן עלולות לשנות את המאזן בינינו לבינם. בוגי", הוא פונה אל שר הביטחון, "אני מבקש שתציג תוכנית מחר, כולל השתלטות על הפתחים".

"יש תוכנית כזו", משיב יעלון

"אני לא מכיר אותה", אומר נתניהו.

דו"ח מבקר המדינה הסופי על מבצע צוק איתן, שיפורסם כנראה בקרוב לעיני הציבור, יגלה את כל מה שקרה בחודשים ובשנים שקדמו למבצע הלחימה הדרמטי, המורכב והעקוב מדם ביותר שידעה ישראל מאז לבנון השנייה.

אבל הפרוטוקולים מתוך חדר הדיונים הרגיש, הנחשפים כאן לראשונה, מגלים את מה שקרה ברגעי האמת של קבלת ההחלטות: את חוסר המוכנות של צה"ל לאיום המנהרות, את עומק הניתוק של חברי הקבינט מהנעשה בשטח - ואת עוצמת האיבה שהתפרצה בימים הגורליים ההם בין האוחזים בהגה.

1 ביולי 2014. "המטרה כרגע - להכיל"

הנערים החטופים מובאים לקבורה

המצוד אחר החוטפים נמשך

אל מול הקריאות של בנט לצאת מיד לפעולה תקיפה, שר הביטחון משמיע קול זהיר ומחושב יותר.

נפתלי בנט מבקר באשקלון בעת המבצע

"לחמאס אין כוונה להפעיל את המנהרות באופן יזום", אומר יעלון. "צריך להיזהר ממיס-קלקולציה".

בנט: "באירוע גלעד שליט היה להם רקע?"

יעלון: "לא".

נתניהו מבהיר שבאותה עת בכוונתו להוביל מדיניות מאופקת: "המטרה כרגע - להכיל".

שבוע למבצע בגבול עזה (צילום: גטי אימג')

בנט ממשיך לדחוף לכיוון פעולה אקטיבית: "אתה חושב שאם לא נעשה כלום, הם יכילו?"

יעלון: "כן".

השר גלעד ארדן מאתגר את שר הביטחון בנוגע למוכנות מערכת הביטחון לאיום המנהרות. "על כיבוש עזה הצגתם תוכנית", הוא אומר לו, "על המנהרות לא".

"הצגנו", עונה לו יעלון.

הרמטכ"ל בני גנץ שותף לתפיסה המעודדת איפוק: "חמאס אינו רוצה לפעול. הם אמרו כבר ברדיו שלהם 'עשינו טעות עם החטיפה'".

2 ביולי 2014. "חמאס לא רוצה עימות"

נמצאת גופתו של הנער מוחמד אבו חדיר

עימותים קשים במזרח ירושלים

הוויכוח סביב אפשרות הפעולה הקרקעית נגד מנהרות חמאס בעזה מתחמם. שר הביטחון מבהיר שמהלך כזה יכול להוביל לתוצאות קשות.

"אני נגד פעולה על הפירים", אומר יעלון, "זה עלול לשאוב אותנו פנימה".

האלוף סמי תורג'מן, אלוף פיקוד דרום בעת המבצע (צילום: מוטי קמחי)

ראש אגף המודיעין, אביב כוכבי, מצטרף: "יש עשרות אינדיקציות שחמאס לא רוצה עימות".

גנץ: "אני ממליץ על חשיפה אסטרטגית של תוכנית המנהרות של חמאס".

בנט דוחף לתוכנית עבודה פרקטית: "כמה זמן תיקח פעולה קרקעית נגד המנהרות?"

גנץ: "יומיים-שלושה".

הפעולה הקרקעית שיצאה לבסוף לפועל ארכה 19 ימים.

3 ביולי 2014. אזהרת הרמטכ"ל

עשרות רקטות נורות מכיוון הרצועה

ישראל: רגיעה מהירה, או שנפעל בעוצמה

הוויכוח נמשך. לישראל יש מידע על מנהרת חדירה גדולה מול כרם שלום, והיא מעבירה מסרים בנושא לחמאס. ראש הממשלה נתניהו מתשאל את הרמטכ"ל גנץ בנוגע לאחת מאפשרויות הפעולה: "הפצצת הפירים תנטרל את השימוש במנהרות?"

"לא יודע", עונה גנץ, "אולי תשבש".

פגיעת רקטות בעוטף עזה במהלך המבצע (צילום: טלי מצליח גלילי)

נתניהו: "ייתכן שזה ימנע מאיתנו להיכנס למנהרות?"

"האפקטיביות של ההפצצות נמוכה מאוד", עונה הרמטכ"ל, ומוסיף אזהרה: "סבירות שפעולה נגד המנהרות תוביל לכיבוש כל עזה".

שר הביטחון ממשיך להוביל את הקו הזהיר. "אנחנו חיים תחת לא מעט איומים מתפתחים", אומר יעלון, "אני מציע לא להיכנס לפעולה נגד המנהרות".

7 ביולי 2014. "אני ממליץ לפעול"

מבצע צוק איתן יוצא לדרך

הקבינט מאשר גיוס 1,500 חיילי מילואים

לאורך כל הימים שחלפו מרגע גילוי גופות הנערים, התרחשו חילופי אש: חיל האוויר הפגיז ברצועה, והעורף ספג ירי רקטות. אלא שאת הירי הזה לא ביצע חמאס, אלא ארגונים סובבים לו, גם אם בתמיכתו.

ב-7 ביולי כל זה משתנה. חמאס משגר מטח של כמאה רקטות לעבר ישראל. מבצע צוק איתן יוצא לדרך.

יעלון ממשיך לחפש את הנמכת הלהבות. "אפשר להגיע להפסקת אש", הוא אומר. "לא נכון להגיע למצב שנפשיט אותם מהמנהרות. צריך למצות את התיווך המצרי".

בנט מתייצב מולו: "אני ממליץ לפעול לנטרול המנהרות".

יעלון: "ואם תשיג שקט לשלוש שנים בלי שהשמדת את המנהרות, מה רע?"

בנט: "ואם נחטוף פיגוע אסטרטגי, זה יהיה אירוע גלעד שליט פי 100. עדיף שנמנע זאת מראש, ולא ראיתי תוכנית איך מונעים".

יעלון: "ואחרי שנכנסת, לא יבנו עוד מנהרות?"

8 ביולי 2014. "לכבוש את עזה"

פגיעות טילי חמאס - מגדרה עד חדרה

הקבינט מאשר גיוס 40 אלף חיילי מילואים

שרים בקבינט דורשים פעולה תקיפה יותר מאלו שנעשו עד כה.

השר יובל שטייניץ: "צריך לכבוש את עזה ולהסיר את כל האיום".

השרה ציפי לבני: "אסור להתרגש מדי".

אלוף אביב כוכבי, ראש אמ"ן בעת המבצע. אביגדור ליברמן - שר החוץ בצוק איתן (צילום: אחיה ראב"ד)

השר אביגדור ליברמן: "אמ"ן טעה בהערכות שלו עד עכשיו. צריך לכבוש את עזה".

השר יאיר לפיד: "אני מתנגד לכניסה קרקעית".

10 ביולי 2014. "הבעיה לא תיפתר"

הקבינט דן בפעולה צבאית מוגבלת

גורמים מדיניים: "אין מנוס מפעולה קרקעית"

אלוף פיקוד הדרום סמי תורג'מן מתייצב בישיבת הקבינט כדי לנסות ולשכנע את השרים להוציא לפועל את התוכנית המכונה "הגנה קדמית", שמטרתה לנטרל את המנהרות בקו שעד מרחק קילומטר מהגדר. שר הביטחון והרמטכ"ל מתנגדים, והקבינט לא מאשר אותה. התוכנית הקרקעית תצא לבסוף לדרך רק ב-18 ביולי, אחרי סיכול ניסיון החדירה של עשרות אנשי חמאס דרך מנהרה מול כרם שלום.

תורג'מן: "יש איום אסטרטגי שבכל רגע יכול להיות מופעל נגדנו. יש לפחות תשע מנהרות שחצו לשטחנו".

נתניהו: "צריך להמשיך באש או פעולה קרקעית?"

גנץ: "אני מתנגד לפעולה קרקעית. יש הישגים גדולים עד עכשיו, חמאס מוכה, המנהרות הן סיכון סביר".

בנט מנסה להבין את מתווה הפעולה המוצע. "עד כמה תהיה רחבה פעולה נגד המנהרות?" הוא שואל.

צוק איתן: רה"מ, שר הביטחון והרמטכ"ל (צילום: קובי גדעון, לע"מ)

תורג'מן: "פעולה עם חיכוך, אבל אנחנו יודעים להתמודד איתה".

בנט: "אם אתה במקומנו, מה אתה עושה?"

יעלון: "הוא לא בנעליך, הוא סוס דוהר".

בנט: "אז לא בנעלינו, בנעליך".

תורג'מן: "בנעליי ובנעליך הייתי נכנס עם שלושה צוותי קרב חטיבתיים כדי לנטרל את האיום של המנהרות".

כוכבי: "יש תנאים ליצור הרתעה".

כוחות צה"ל בגבול הרצועה, יולי 2014 (צילום: עידו ארז)

יעלון: "אני מסתכל על איום המנהרות כעל בעיה לא פתורה, שאנחנו לא נפתור אותה גם באירוע הזה".

ליברמן: "תלכו לפעולה רחבה בעזה, אבל אם זה בין פעולת מנהרות או הפסקת אש לכו להפסקת אש".

27 ביולי 2014. "שוורים עצלים"

עשרות לוחמים נהרגו בימי הפעולה הקרקעית

ארה"ב דורשת: הפסקת אש מיידית

הקרבות בשולחן הקבינט כבר מזמן אינם מנומסים. העניינים מגיעים אל סף פיצוץ. יעלון מאשים את בנט בחתירה תחתיו כשהוא יוצר קשר עם קצינים בכירים בשטח מאחורי גבו. "אתה לא תנהל לי את הצבא", אומר יעלון בכעס. "אתה לא תבוא לי מהשטח ותגיד לי עושים ככה או לא עושים ככה, שמעת?"

בנט: "אני כן, אם לא מדווחים אמת".

בוגי: "אני מדווח אמת".

בנט: "עד עכשיו לא ידענו על הפסקת אש".

בוגי: "אני צריך לתת לך דין וחשבון?"

בנט: "בוודאי".

בנט פונה לרמטכ"ל גנץ ותוקף אותו באופן ישיר: "אני מצפה מכם להגיע לקבינט עם תוכניות מבצעיות ורוח התקפית. לא אני אמור להביא לכאן תוכניות להשמדת מנהרות. תהיו סוסים דוהרים ולא שוורים עצלים".

1 באוגוסט 2014. מכה בהפוגה

הפסקת האש מופרת על ידי חמאס

בניה שראל, הדר גולדין וליאל גדעוני נהרגים

ערב שבת, אחרי ההיתקלות שבה נהרגו רס"ן בניה שראל, סגן הדר גולדין וסמ"ר ליאל גדעוני באירוע שהתרחש תוך כדי הפסקת האש. השר ארדן דורש מהרמטכ"ל ומראש אמ"ן הבהרות: כיצד קרה שבאותה הפוגה הוטלו מגבלות על לוחמי גבעתי שהעמידו אותם בסכנה. "אם הייתי יודע שכך המצב בהפוגות", הוא אומר, "הייתי מתנגד להן".